CELEX: 32021R1160
Language: lv
Date: 2021-05-12 00:00:00
Title: Komisijas Deleģētā regula (ES) 2021/1160 (2021. gada 12. maijs), ar ko attiecībā uz Ziemeļjūrā noteikto brētliņas zonu un jūras zeltplekstes zonu groza Eiropas Parlamenta un Padomes Regulu (ES) 2019/1241

15.7.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 250/4
               
            
         KOMISIJAS DELEĢĒTĀ REGULA (ES) 2021/1160
         (2021. gada 12. maijs),
         ar ko attiecībā uz Ziemeļjūrā noteikto brētliņas zonu un jūras zeltplekstes zonu groza Eiropas Parlamenta un Padomes Regulu (ES) 2019/1241
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2019/1241 (2019. gada 20. jūnijs) par zvejas resursu saglabāšanu un jūras ekosistēmu aizsardzību ar tehniskiem pasākumiem un ar ko groza Padomes Regulas (EK) Nr. 1967/2006, (EK) Nr. 1224/2009 un Eiropas Parlamenta un Padomes Regulas (ES) Nr. 1380/2013, (ES) 2016/1139, (ES) 2018/973, (ES) 2019/472 un (ES) 2019/1022 un atceļ Padomes Regulas (EK) Nr. 894/97, (EK) Nr. 850/98, (EK) Nr. 2549/2000, (EK) Nr. 254/2002, (EK) Nr. 812/2004 un (EK) Nr. 2187/2005 (1), un jo īpaši tās 15. panta 2. punktu,
         tā kā:
         
                     (1)
                  
                  
                     Regula (ES) 2019/1241 nosaka tehniskos pasākumus Ziemeļjūrā.
                  
               
                     (2)
                  
                  
                     Beļģija, Dānija, Vācija, Francija, Nīderlande un Zviedrija (Shēveningenas grupa) ir tieši ieinteresētas Ziemeļjūras zvejniecību pārvaldībā. Minētās dalībvalstis 2020. gada 15. un 19. oktobrī saskaņā ar Eiropas Parlamenta un Padomes Regulas (ES) Nr. 1380/2013 (2) 18. panta 1. punktu un Regulas (ES) 2019/1241 15. panta 3. punktu iesniedza divus kopīgos ieteikumus, kuros ierosināts ar Komisijas deleģētā akta starpniecību pieņemt dažus grozījumus pašreizējos Regulas (ES) 2019/1241 V pielikuma noteikumos par jūras zeltplekstes zonu un brētliņas zonu Ziemeļjūrā. Attiecībā uz brētliņas zonu 2021. gada 2. februārī tās iesniedza pārskatītu kopīgā ieteikuma redakciju. Abus kopīgos ieteikumus minētās dalībvalstis nosūtīja relevantajām konsultatīvajām padomēm uz apspriešanu.
                  
               
                     (3)
                  
                  
                     Ņemot vērā to, ka abos kopīgajos ieteikumos ir ierosināts mainīt Regulas (ES) 2019/1241 V pielikumu, šajā deleģētajā regulā iekļautie pasākumi aptver dalībvalstu ieteikumus gan par brētliņas zonu, gan par jūras zeltplekstes zonu.
                  
               
                     (4)
                  
                  
                     Zivsaimniecības zinātnes, tehnikas un ekonomikas komiteja (ZZTEK) ir novērtējusi dalībvalstu iesniegtos pierādījumus, kuri pamato abos kopīgajos ieteikumos iekļautos noteikumus (3). Ierosinātie pasākumi tika izvērtēti saskaņā ar Regulas (ES) 2019/1241 15. panta 4. punktā noteiktajiem principiem.
                  
               
                     (5)
                  
                  
                     Dalībvalstu iesniegtajā kopīgajā ieteikumā par jūras zeltplekstes zonu rosināts noteikt īpašu atbrīvojumu ar dāņu vadiem zvejojošiem kuģiem, kuru dzinēja jauda pārsniedz 221 kW, bet ar noteikumu, ka tie ievēro Regulas (ES) 2019/1241 V pielikuma B daļas 1.1. punktā prasīto linuma acs izmēru. ZZTEK izanalizēja dalībvalstu iesniegtos pierādījumus un secināja, ka, ņemot vērā attiecīgo kuģu mazo skaitu un dāņu vadu nebūtisko ietekmi uz grunti, nav sagaidāms, ka īpašā atbrīvojuma ieviešana attiecībā uz dāņu vadiem būtiski ietekmēs aizsardzības līmeni attiecīgajā apgabalā. Tāpēc ierosinātais pasākums būtu jāiekļauj šajā regulā.
                  
               
                     (6)
                  
                  
                     Kopīgajā ieteikumā par jūras zeltplekstes zonu turklāt ierosināts Regulas (ES) 2019/1241 V pielikuma C daļas 2.2. punkta c) apakšpunktā “grunts traļus” aizstāt ar “grunts traļiem ar traļu durvīm”. ZZTEK izanalizēja dalībvalstu iesniegtos pierādījumus un secināja, ka ierosinātās izmaiņas, visticamāk, novērsīs iespējamās neskaidrības regulā un nodrošinās aizsardzības līmeni, kas ir vismaz līdzvērtīgs un, iespējams, pat augstāks par Regulā (ES) 2019/1241 patlaban noteikto aizsardzības līmeni. Tāpēc ierosinātais pasākums būtu jāiekļauj šajā regulā.
                  
               
                     (7)
                  
                  
                     Kopīgajā ieteikumā par jūras zeltplekstes zonu ierosināts Regulas (ES) 2019/1241 V pielikuma C daļas 2.4. punktā prasītajā kuģu sarakstā no šīs regulas piemērošanas dienas iekļaut tikai tādus ar rāmja trali zvejojošus kuģus, kuru garums nepārsniedz 24 metrus. ZZTEK izanalizēja dalībvalstu iesniegtos pierādījumus un secināja, ka šā ierobežojuma nodrošinātais aizsardzības līmenis ir vismaz līdzvērtīgs tam, kāds patlaban noteikts Regulā (ES) 2019/1241. Tāpēc ierosinātais pasākums būtu jāiekļauj šajā regulā.
                  
               
                     (8)
                  
                  
                     Kopīgajā ieteikumā, ko dalībvalstis iesniegušas par brētliņas zonu, rosināts vēl uz trijiem gadiem atbrīvot ar dažiem konkrētiem zvejas rīkiem zvejojošus kuģus no brētliņas zonā noteikto ierobežojumu ievērošanas laikposmā no 1. jūlija līdz 31. oktobrim, kā līdz šim attiecībā uz laikposmu līdz 2020. gada 31. decembrim bija noteikts Komisijas Deleģētajā regulā (ES) Nr. 1395/2014 (4). ZZTEK izanalizēja dalībvalstu iesniegtos pierādījumus par brētliņas zonu un secināja, ka nav skaidru norāžu par to, ka 2017. gadā aizsāktā brētliņas zonas atbrīvojuma piemērošana būtu jelkādā veidā kaitējusi siļķes krājumam. Turklāt ZZTEK secināja, ka ir maz ticams, ka brētliņas zonas atbrīvojuma piemērošanas rezultātā varētu pazemināties pašreizējais aizsardzības līmenis. Tomēr ZZTEK norādīja, ka tālab, lai varētu pierādīt, ka aizsardzības līmenis ir saglabājies līdzvērtīgs, zvejniecības monitorings jāveic vēl vairākus gadus. Tāpēc ZZTEK ierosināja atbrīvojuma piemērošanas ietekmi pēc trijiem monitoringa gadiem izvērtēt vēlreiz. Dalībvalstis apņēmās brētliņas zonas atbrīvojuma ietekmi šajā laikposmā monitorēt, vācot savā kopīgajā ieteikumā noteiktos datus par brētliņas zvejniecībā gūto siļķes piezveju. Šos datus iesniegs ZZTEK izvērtēšanai. Tāpēc ierosinātais pasākums būtu jāiekļauj šajā regulā.
                  
               
                     (9)
                  
                  
                     Tāpēc Regula (ES) 2019/1241 būtu attiecīgi jāgroza.
                  
               
                     (10)
                  
                  
                     Šajā regulā paredzētie pasākumi tieši ietekmē Savienības kuģu zvejas sezonas plānošanu un saistītās saimnieciskās darbības, tāpēc šai regulai būtu jāstājas spēkā tūlīt pēc tās publicēšanas,
                  
               IR PIEŅĒMUSI ŠO REGULU.
         
            1. pants
            Regulu (ES) 2019/1241 groza saskaņā ar šīs regulas pielikumu.
         
         
            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 12. maijā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 198, 25.7.2019., 105. lpp.
         
         
            (2)  Eiropas Parlamenta un Padomes Regula (ES) Nr. 1380/2013 (2013. gada 11. decembris) par kopējo zivsaimniecības politiku un ar ko groza Padomes Regulas (EK) Nr. 1954/2003 un (EK) Nr. 1224/2009 un atceļ Padomes Regulas (EK) Nr. 2371/2002 un (EK) Nr. 639/2004 un Padomes Lēmumu 2004/585/EK (OV L 354, 28.12.2013., 22. lpp.).
         
            (3)  https://stecf.jrc.ec.europa.eu/documents/43805/2786172/STECF+PLEN+20-03.pdf, 93.–105. lpp. (brētliņas zona) un 106.–113. lpp. (jūras zeltplekstes zona).
         
            (4)  Komisijas Deleģētā regula (ES) Nr. 1395/2014 (2014. gada 20. oktobris), ar kuru izveido izmetumu plānu dažām mazo pelaģisko sugu zvejniecībām un rūpnieciskajām zvejniecībām, kas darbojas Ziemeļjūrā (OV L 370, 30.12.2014., 35. lpp.).
      
      
         
            PIELIKUMS
            Regulas (ES) 2019/1241 V pielikuma C daļu groza šādi:
            
                        1)
                     
                     
                        daļas 2.2. punktu groza šādi:
                        
                                    a)
                                 
                                 
                                    punkta c) apakšpunktu aizstāj ar šādu:
                                    
                                                “c)
                                             
                                             
                                                kuģiem, kuru dzinēja jauda pārsniedz 221 kW, ir atļauts izmantot grunts traļus ar traļu durvīm, un pāru kuģiem, kuru apvienotā dzinēju jauda pārsniedz 221 kW, ir atļauts izmantot pāru grunts traļus, ja šādi kuģi neiesaistās jūras zeltplekstes un jūrasmēles specializētajā zvejā un ievēro attiecīgos noteikumus par linuma acs izmēru, kas iekļauti šā pielikuma B daļā;”;
                                             
                                          
                              
                                    b)
                                 
                                 
                                    pievieno šādu d) apakšpunktu:
                                    
                                                “d)
                                             
                                             
                                                kuģiem, kuru dzinēja jauda pārsniedz 221 kW, ir atļauts izmantot dāņu vadus, ja šādi kuģi ievēro šā pielikuma B daļas 1.1. punktā prasīto linuma acs izmēru.”;
                                             
                                          
                              
                  
                        2)
                     
                     
                        daļas 2.4. punktu aizstāj ar šādu:
                        
                                    “2.4.
                                 
                                 
                                    Kuģus, kam atļauts zvejot 2.1. punktā minētajā apgabalā, iekļauj sarakstā, kuru Komisijai iesniedz katra dalībvalsts. 2.2. punkta a) apakšpunktā minēto kuģu kopējā dzinēju jauda sarakstā nepārsniedz kopējo dzinēju jaudu, kas katrai dalībvalstij ir paredzēta 1998. gada 1. janvārī. Zvejas kuģiem, kuriem ir atļauts zvejot, ir zvejas atļauja saskaņā ar Regulas (EK) Nr. 1224/2009 7. pantu. Minētajam sarakstam no 2021. gada 1. jūlija drīkst pievienot tikai tādus ar rāmja trali zvejojošus kuģus, kuru lielākais garums nepārsniedz 24 metrus.”;
                                 
                              
                  
                        3)
                     
                     
                        daļas 4. punktam pievieno šādas daļas:
                        “Atkāpjoties no pirmās daļas trešā ievilkuma, minēto ievilkumu līdz 2023. gada 31. decembrim nepiemēro zvejai ar šādiem zvejas rīkiem:
                        
                                    a)
                                 
                                 
                                    velkami zvejas rīki, kuru linuma acs izmērs ir mazāks par 32 mm;
                                 
                              
                                    b)
                                 
                                 
                                    riņķvadi vai
                                 
                              
                                    c)
                                 
                                 
                                    žaunu tīkli, iepinējtīkli, vairāksienu tīkli un dreifējoši tīkli, kuru linuma acs izmērs ir mazāks par 30 mm.
                                 
                              Dalībvalstis, kas ir tieši ieinteresētas attiecīgo zvejniecību pārvaldībā, līdz 2023. gada 15. decembrim Komisijai iesniedz šādu atbrīvojumu pamatojošus monitoringa datus.”